  Анжелика Тихонова корреспондент Удмуртиын 2017-тӥ арлэн нырысетӥ арняез ӵоже пуэдэн висьыны усемъёс пӧлысь 90 процентэзлэн «Гонконг» штамм шараямын. Ваньмаз ик учыръёсын со лабораториосын эскеронъёс пыр юнматэмын. Со сярысь 9-тӥ толшоре ивортӥз тазалыкез утёнъя министрлэн воштӥсез Людмила Гузнищева. «Вуиз «Гонконг» вирус, кудӥзлы Европа дась вал ини, нош ми туж ик ӧй, лэся. Но пуктылэм вакцинаын «Гонгонг» вируслы пумитъяськись антигенэз вал ини», — шуиз Гузнищева. Солэн верамезъя, туннэ нуналлы гриппен черлан 200-лэсь ятыр учыръёс лабораториосын пусъемын. «Гонгонг» вируслэн тодметъёсыз: 3–5 нунал ӵоже бадӟым температура возиське, куара пуксе, йыр висьыны быгатэ, киос но пыдъёс коскало, со сяна, луыны быгато на ӧскем потон, ӧскон. Эмъян амал дыраз но шонер быръемын ке, ваньмыз умоен ортче. Людмила Гузнищевалэн верамезъя, туэ нырысетӥ арня ӵоже стационаръёсы 200-лэсь ятыр нылпиос но сомында ик мӧйыос вуттэмын. Секытэн висисьёс туннэ нуналлы ӧвӧл. Эпидеми гож элькунамы ортчымтэ. Но огъя учконо ке, кылем арен ӵошатыса, висисьёслэн лыдзы ӧжытэзтэк 4 поллы тросгес. Толшорлэн нырысетӥ арняяз 5 сюрс 500 адями висьыны усиз, со пӧлын 2 сюрс 400 нылпиос.  «Та дыр висёнлэн тужгес паськыт вӧлмон вакытэз ӧвӧл на. Витиськом, ужан нуналъёс кутскемен, пиналъёс каникулъёсысь потэмен, висён эшшо вӧлмоз на шуыса. Висён алян вакыт толшор пумозь, оло тулыспалэ но, кыстӥськоз ай шуыса чакласьком», — шуиз Гузнищева. Соин сэрен ваньмыз сямен эмъюртъёс карантин режиме выжтэмын.  Тегъёс: Тазалык висён Удмуртия Тазалыкезутёнъяминистерство тазалыкезутён  